Publication: Magyar Közlöny
Issue: MK-2001-80 (Year: 2001, Number: 80)
Era: 1990-2004
Section: a 129/2001. (VII. 13.) Korm. rendelethez
Paragraph Index: 1263

4. A képzés főbb tanulmányi területei és azok arányai 4.1. Az összes kreditmennyiségen belül gyakorlathoz kapcsolódik: 57% 4.2. Főbb képzési szakaszok, témakörök és ezek kreditszáma 4.2.1. Alapozó képzés: 21 kredit Feladata a nyelvtudás megerősítése. A képzési szakasz bevezetést nyújt az irodalom- és nyelvtudományi alapismeretekbe, módszerekbe, értelmezési módokba, valamint megismertet Spanyolország és a hispán világ történetével, földrajzával, civilizációjával. 4.2.2. Törzs- és szakképzés: 51 kredit A törzsképzés és szakképzés célja a korszerű és hatékony szakmai ismeretek megszerzése és az átadás készségének kifejlesztése. Az irodalom- és nyelvtudomány terén a hallgató nem csupán a spanyol nyelvű irodalmak történetét ismeri meg, hanem az irodalmi nyelvhasználat azon elemzési és értelmezési technikáit is elsajátítja, amelyek a nyelvtanári munkában is hasznos segítséget jelenthetnek. A leíró nyelvészeti (fonetika, morfoszintaxis) területet kiegészíti a romanisztika, a nyelvtörténet, a lexikológia és egy alkalmazott nyelvészeti tárgy. A nyelvi képzés — a nyelvészeti ismeretekre támaszkodva — a beszéd-, megértési, olvasási és írásbeli kompetenciákat fejleszti. A specializáció során a hallgató nyelvészeti (strukturális nyelvészet, szociolingvisztika, második nyelv elsajátítása, kontaktusnyelvészet, osztálytermi diskurzus, pragmatika, nyelvpolitika, történeti glottodidaktika, szlengkutatás) kurzust választhat. Irodalomból az irodalomelmélet vagy egy-egy szerző, poétikai kifejezésmód vagy korszak mélyreható vizsgálatára kerülhet sor. A nyelvi képzés szakaszában az írásbeli és szóbeli kifejezésmód tökéletesítése a cél.

Source: https://magyarkozlony.hu/hivatalos-lapok/c27aef8bad888f243e743ce19b7e6aeb0578bc80/dokumentumok/233c18ee3306e46ea81ff8ef04ba00b38343305e/letoltes